Bruselj, 07.02.2005

KOM(2005) 38 končno

Predlog

DIREKTIVA SVETA

o spremembi Priloge IV k Direktivi Sveta 2000/29/ES o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti

(predložena s strani Komisije)

OBRAZLOŽITVENI MEMORANDUM

Direktiva Sveta 2000 /29/ES, kakor je bila zlasti dopolnjena z Direktivo Komisije 2004/102/ES, vsebuje nove zahteve za uvoz lesnih proizvodov v EU od 1. marca 2005 dalje.

Ukrepi v zvezi z materialom za embalažo in transportnimi varovalnimi oblogami prilagajajo ukrepe Skupnosti Mednarodnemu standardu za fitosanitarne ukrepe št. 15 FAO o „Smernicah za zakonsko urejanje lesene embalaže v mednarodni trgovini“, ki so bile sprejete marca 2002. Standard določa, da mora biti leseni material za embalažo toplotno obdelan ali zaplinjen in označen. Določa tudi, da države lahko zahtevajo, da je material izdelan iz olupljene hlodovine, če je to tehnično upravičeno.

Ker so izvedenci držav članic ocenili, da je upravičenost obstaja, je ta neobvezna zahteva zdaj vključena v Direktivo 2000/29/ES (s spremembo Direktive 2004/102/ES).

Medtem se številne tretje države, zlasti ZDA, vzpostavile stik s službami Komisije in zahtevale pojasnila o tehnični upravičenosti. Komisija meni, da je primerno odložiti ukrepe glede lupljenja za 12 mesecev zaradi nadaljnjih razprav in izvedbe določene raziskave.

V zvezi z osnutkom direktive Komisije, ki bi spremenila Direktivo 2000/29/ES in bi zlasti odložila izvajanje ukrepov za material za embalažo in transportne varovalne obloge od 1. marca 2005 do 1. marca 2006, Stalni odbor za zdravstveno varstvo rastlin ni dal nikakršnega mnenja dne 21. januarja 2005: 94 glasov za (BE, EE, EL, CY, LT, LU, NL, PL, SI, FI), 215 proti ( DK, DE, ES, FR, IE, IT, LV, HU, MT, AT, PT, SK, SE, UK) in 12 vzdržanih (CZ). Vse države članice, ki so glasovale proti, so pojasnile, da obstaja zadostna tehnična upravičenost za ohranitev obstoječih predpisov. CZ se je vzdržala zaradi pravnih utemeljitev, ker ne bi mogla pravočasno izvesti odložitve.

V skladu s postopkom, določenim v členu 18 Direktive 2000/29/ES, Komisija predloži priloženi predlog direktive Komisije neposredno Svetu in obvesti Evropski parlament.

Predlog direktive Komisije nima nobenih finančnih posledic za proračun Skupnosti.

Predlog

DIREKTIVA SVETA

o spremembi Priloge IV k Direktivi Sveta 2000/29/ES o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti[1] in zlasti točke (d) drugega odstavka člena 14 Direktive,

ob upoštevanju predloga Komisije,[2]

ob upoštevanju naslednjega:

(1) Direktiva 2004/102/ES spreminja Priloge II, III, IV in V k Direktivi Sveta 2000/29/ES o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti in jo morajo države članice izvajati od 1. marca 2005.

(2) Direktiva 2004/102/ES vsebuje določbe v zvezi z lesom in lesnimi proizvodi. Ukrepi v zvezi s paletami, zaboji in transportnimi varovalnimi oblogami prilagajajo ukrepe Skupnosti Mednarodnemu standardu za fitosanitarne ukrepe št. 15 FAO o „Smernicah za zakonsko urejanje lesene embalaže v mednarodni trgovini“, ki so bile sprejete marca 2002 na četrti začasni komisiji o fitosanitarnih ukrepih.

(3) Standard št. 15 določa, da je treba na leseni embalaži (vključno s transportnimi varovalnimi oblogami), izdelani iz neobdelanega lesa iglavcev in listavcev, izvesti odobrene ukrepe, kot sta toplotna obdelava (56 °C za najmanj 30 minut) ali zaplinjanje z metilbromidom. Poleg tega mora les imeti posebno oznako, ki potrjuje, da so bili na lesu izvedeni odobreni ukrepi.

(4) Standard tudi določa, da lahko države zahtevajo, da je uvoženi leseni material za embalažo, na katerem je bil izveden odobreni ukrep, izdelan iz olupljenega lesa in ima oznako o „tehnični ustreznosti“.

(5) Tretje države so zaprosile naj Skupnost upošteva tudi nadomestne metode za doseganje istega cilja. V ta namen poleg ukrepov obdelave poteka raziskava o tehničnih vidikih lupljenja lesa, zlasti o učinkovitosti „zmanjšanja tveganja okužbe“.

(6) Do izsledkov raziskave je primerno, da se za olupljen les odloži izvajanje zahtev.

(7) Zato je treba Direktivo 2000/29/ES ustrezno spremeniti.

(8) Stalni odbor za zdravstveno varstvo rastlin ni podal mnenja v roku, ki ga je določil njegov predsednik –

SPREJEL NASLEDNJO DIREKTIVO:

Člen 1

Direktiva 2000/29/ES se spremeni:

1. V točki 2 oddelka I dela A Priloge IV se na koncu desnega stolpca doda naslednji odstavek:

„Prva alinea, ki zahteva, da se leseni material za embalažo izdela iz olupljene hlodovine, se uporablja od 1. marca 2006.“

2. V točki 8 oddelka I dela A Priloge IV se na koncu desnega stolpca doda naslednji odstavek:

„Prva vrstica točke (a), ki zahteva, da je leseni material za embalažo izdelan iz olupljene hlodovine, se uporablja od 1. marca 2006.“

Člen 2

1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do 28. februarja 2005. Komisiji nemudoma sporočijo besedila navedenih predpisov in korelacijsko tabelo med navedenimi predpisi in direktivo.

Države članice te predpise uporabljajo od 1. marca 2005.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice Komisiji sporočijo besedilo glavnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati tretji dan po objavi v Uradnem listu Evropske unije .

Člen 4

Ta direktiva je naslovljena na države članice.

V Bruslju,

Za Svet

Predsednik

[1] UL L 169, 10.7.2000, str. 1. Direktiva, kakor je bila nazadnje spremenjena z Direktivo Komisije 2004/102/ES (UL L 309, 6.10.2004, str. 9).

[2] UL C […] […], str. […]